Il-Prim Ministru Joseph Muscat qal li Malta qed timxi mal-proċedura stabbilità u qed issegwi l-prassi normali kif għamlet ukoll sena ilu, biex tinforma lill-Kummissjoni Ewropea dwar il-miżuri għall-budget tas-sena d-dieħla.  Fl-ewwel sessjoni tal-Kunsill Ewropew fi Brussell, il-Prim Ministru Muscat qal li Malta qed timxi skont l-obbligi dwar il-patt ta’ stabilità u tkabbir li l-Unjoni Ewrope approvat wara l-kriżi finanzjarja. Spjega imma li l-Gvern ma jistax jirriskja li jkollu ċertu miżuri ppubblikati tliet ġimgħat qabel jitħabbar il-budget innifsu. Sorsi li tkellmu maċ-ċentru tal-aħbarijiet spjegaw li dan jaf jaffettwa miżuri ta’ erarji – miżuri fejn jidħol id-dazju, fejn jista’ jkun hemm sitwazzjoni li qabel il-budget ikun hemm ġirja għax-xiri ta’ dawn il-prodotti. Il-Prim Ministru Muscat tkellem ukoll dwar kif il-Gvern se jkun qed iħabbar miżuri ta’ għajnuna addizzjonali fil-budget għas-sena d-dieħla, għal dawk il-familji bid-dħul baxx li ż-żieda ta’ 58 ċenteżmu fil-ġimgħa għall-għoli tal-ħajja, għalihom mhix biżżejjed. Dwar it-tema fuq l-aġenda tal-Kunsill Ewropew, il-Prim Ministru Muscat qal li Malta għaddejja b’ħidma biex ikun hemm referenza speċifika għall-proġett tal-pipeline tal-gass bejn Malta u Sqallija. Dan huwa wieħed minn 250 proġett ta’ interess komuni li l-Kummissjoni Ewropea preżentat f’Ottubru tas-sena l-oħra. Il-Kunsill Ewropew għandu jieħu deċiżjonijiet finali dwar qafas ġdid dwar l-enerġija u l-klima għall-2030, b’miżuri li għandhom jaraw fost oħrajn tnaqqis ta’ 40 fil-mija tal-emissjonijiet fl-arja.